Yhä useampi suomalaismies laittaa niin sanotusti ”piuhat poikki”.

THL:n tilastoyhteenveto kertoo, että vuonna 2015 sterilointeja tehtiin ensimmäistä kertaa yhtä paljon sekä miehille että naisille. Vielä vuonna 2014 miesten osuus kaikista steriloinneista oli 44 prosenttia ja vuonna 2000 vain 20 prosenttia.

”Julkinen keskustelu aiheesta on lisääntynyt, ja tietoa on enemmän tarjolla. Ehkä tässä on myös tapahtunut positiivista tasa-arvokehitystä, ja pariskunnat pohtivat, kummalle sterilisaatio kannattaa tehdä”, arvioi THL:n erikoissuunnittelija Anna Heino.

Vuosikausien ajan ainoa miehille sopiva väliaikainen ehkäisy on ollut kondomi. Lähivuosina asetelma muuttuu – ainakin, mikäli on uskominen uusiin tutkimustuloksiin.

Kehitteillä olevista uudenlaisista ehkäisymenetelmistä yksi lupaavimmista on Vasalgel.

Menetelmässä lääkäri ruiskuttaa hyytelömäistä hydrogeeliä miehen siemenjohtimiin. Geelitulppa estää siittiöiden pääsyn siemenjohtimesta pois, mutta siemenneste pääsee silti sen läpi. Toisin sanoen mies voi ejakuloida yhdynnässä, mutta hänen siemennesteensä ei sisällä siittiöitä.

Vasalgel läpäisi maaliskuussa 2016 kaniineilla tehdyt lääketieteelliset kokeet. Tulokset julkaisi Basic and Clinical Andrology -sivusto

Kaniinikoirailla yksi ruiske tarjosi tehokkaan suojan raskautta vastaan 12 kuukaudeksi. Tutkijoiden mukaan ruiske ei aiheuttanut mitään poikkeavaa haittavaikutusta kaniinien kehossa.

Tutkijoiden mukaan Vasalgelin etuihin lukeutuu, että sen vaikutus on peruutettavissa miehen niin halutessa. Kun tutkijat poistivat geelin kaniinien siemenjohtimesta, siittiöt pääsivät taas kulkemaan vapaasti.

Tuote vaatii vielä Yhdysvaltain terveysviranomaisten hyväksymiä tutkimuksia. Toistaiseksi tiedot nojaavat kehittelijöiden omiin ilmoituksiin.

Ihmisillä kokeet on tarkoitus aloittaa vuoden 2017 alussa. Tutkijoiden mukaan tuote saattaisi olla valmis käyttöön jo vuonna 2018.

Hormonipistos on osoittautunut lähes yhtä tehokkaaksi kuin naisten ehkäisypilleri.

Miehille tarkoitettu ehkäisypistos osoittautui lähes yhtä tehokkaaksi kuin naisten ehkäisypilleri, kertoo Journal of Clinical Endocrinology & Metabolism -lehdessä julkaistu tutkimus.

Tutkijat arvioivat, että tutkimustulokset tasoittavat asetelmaa sukupuolten välillä siten, että miehet ja naiset voivat jakaa tasaveroisesti vastuun ehkäisystä.

Tutkimuksessa oli mukana 350 miestä Australiasta, Chilestä, Saksasta, Intiasta, Indonesiasta, Italiasta ja Britanniasta. Miehet olivat 18–45-vuotiaita ja elivät pitkäaikaisessa parisuhteessa hedelmällisen naisen kanssa.

Miehet saivat testosteronin ja keltarauhashormonin muodoista koostuvan pistoksen kahdeksan viikon välein. Tutkijat raportoivat, että hormonipistos laski dramaattisesti siittiöiden määrää ”sammuttamalla” miehen sukuelinten toimintaa.

Koehenkilöt luottivat ainoastaan hormonipistokseen raskauksien ehkäisyssä. Pistos osoittautui 96-prosenttisen tehokkaaksi ehkäisytavaksi.

”Jos vertaat tätä muihin miesten metodeihin, se on huomattavasti parempi kuin kondomi ja asettuu teholtaan samaan suuruusluokkaan ehkäisypillerin kanssa”, sanoo tutkimuksia johtanut Richard Andersson.

Jos kondomia käyttää oikein, se on tutkimusten mukaan 98-prosenttisen tehokas ehkäisymenetelmä. Mutta koska ihmiset eivät ole täydellisiä, kondomi on tosielämässä noin 82-prosenttisen tehokas.

Naisten ehkäisypillereiden teho oikein käytettynä on 99,7 prosenttia ja normaalikäytössä 91 prosenttia.

Ehkäisypistoksella oli myös nurjat puolensa, sillä melko suuri osa koehenkilöistä koki haitallisia sivuvaikutuksia. Näitä olivat muun muassa akne, masennus ja seksuaalisen halukkuuden alentuminen.

Sivuvaikutusten takia 20 koehenkilöä jättäytyi tutkimuksista kokonaan pois. Tutkimus kokonaisuudessaan keskeytyi ennenaikaisesti, kun ulkopuolinen taho arvioi, että ehkäisypistoksen riskit ylittivät sen mahdolliset hyödyt.

Vastoinkäymisistä huolimatta yli 75 prosenttia koehenkilöistä oli tyytyväisiä pistokseen. He ilmoittivat, että voisivat käyttää sitä jatkossakin.